3.

Vyhodnotenie Priorít vlády SR vo vzťahu k rómskym komunitám za rok 2002
a Stratégie vlády SR na riešenie problémov rómskej komunity za rok 2001

Materiál je vypracovaný na základe Plánu práce vlády SR z 18. decembra 2002, ktorý podpredsedovi vlády SR pre európsku integráciu, ľudské práva a menšiny ukladá vyhodnotiť Stratégiu vlády SR na riešenie problémov rómskej komunity za rok 2002. 
V roku 2002 vláda SR schválila Priority vlády SR vo vzťahu k rómskym komunitám na rok 2002, ktoré vychádzajú zo Stratégie vlády SR na riešenie problémov rómskej národnostnej menšiny a súbor opatrení na jej realizáciu - I. etapa a Rozpracovanej stratégie vlády SR na riešenie problémov rómskej národnostnej menšiny do súboru konkrétnych opatrení na rok 2000 – II. etapa.
Nasledujúci materiál preto obsahuje aj  vyhodnotenie Stratégie vlády SR na riešenie problémov rómskej národnostnej menšiny za rok 2001 a na ne nadväzujúcich Priorít vlády SR na rok 2002. V závere predkladateľ formuluje opatrenia, ktoré môžu napomôcť dôslednejšie implementovanie jednotlivých stratégií či aktivít štátu vo vzťahu k Rómom. 

1. Prehľad najvýznamnejších vládnych materiálov a krokov v oblasti riešenia rómskej problematiky v rokoch 1998 - 2002
Vláda počas svojho funkčného obdobia prijala niekoľko zásadných dokumentov a zároveň v roku 1999 inštitucionálne zastrešila riešenie problematiky zriadením postu splnomocnenca vlády SR na riešenie problémov rómskej menšiny. Post splnomocnenca, ktorý bol zriadený štatútom, je od svojho vzniku organizačne začlenený do štruktúry Úradu vlády SR.

rok 1999 
Stratégia vlády SR na riešenie problémov rómskej národnostnej menšiny a súboru opatrení na jej realizáciu – I. etapa (schválené uznesením vlády SR č. 821/1999 zo septembra 1999)
Ťažiskový materiál, ktorým sa stanovili priority riešenia problémov rómskej národnostnej menšiny a dlhodobý a systémový prístup vlády k v oblastiach ľudských práv, výchovy a vzdelávanie, rozvoji rómskeho jazyka a kultúry, v oblasti riešenia nezamestnanosti, bývania, sociálneho a zdravotného zabezpečenia.

rok 2000 
Rozpracovaná stratégia vlády SR na riešenie problémov rómskej národnostnej menšiny do súboru konkrétnych opatrení na rok 2000 – II. etapa (schválená uznesením vlády č.294/2000 z mája 2000) - súbor konkrétnych opatrení na realizáciu zámerov, ktoré boli schválené v 1. etape Stratégie. 

rok 2001 
Program podpory výstavby obecných nájomných bytov odlišného štandardu, určených pre bývanie občanov v hmotnej núdzi, ako i technickej vybavenosti v rómskych osadách - program podpory výstavby bytov so zreteľom na zapojenie budúcich nájomníkov do výstavby bytov a príslušnej technickej vybavenosti.

rok 2002 
Priority vlády SR vo vzťahu k rómskym komunitám na rok 2002 (schválené uznesením vlády SR č. 357/2002 z apríla 2002)
Vychádzajú zo Stratégie a Rozpracovanej stratégie a predstavujú kroky, ktoré bolo nutné uskutočniť v roku 2002 a v ktorých bola situácia kritická. Zásadnými prioritami bol Komplexný rozvojový program rómskych osád a  Program sociálnych terénnych pracovníkov.

1.1. Významné zmeny v legislatíve SR v období 1998-2002 vo vzťahu k Rómom:
r. 1999
Zákon o používaní jazykov národnostných menšín
pravidlá používania jazyka menšiny aj v úradnom styku v obciach, pokiaľ tvoria najmenej 20% obyvateľov - dotýka sa 57 obcí, kde počet Rómov dosahuje uvedenú hranicu.

r.  2001
ratifikácia Európskej charty regionálnych alebo menšinových jazykov
úprava ochrany a používania jazykov národnostných menšín v oblasti vzdelávania, súdnictva, štátnej a verejnej správy, médií, kultúry, hospodárskeho a spoločenského života a cezhraničnej spolupráce SR – pre rómsky jazyk platí 49 ustanovení. Vláda SR ustanovila Radu vlády SR pre národnostné menšiny a etnické skupiny ako poradný orgán pre zámery charty.

r. 2001
novela Ústavy SR 
ustanovenie inštitútu ombudsmana – verejného ochrancu ľudských práv.

r. 2001
súhlas s použitím dvojjazyčných slovensko-rómskych sčítacích hárkov na účely Sčítania ľudu, domov a bytov 

2.	Vyhodnotenie Stratégie a Rozpracovanej stratégie za rok 2001

Vláda Slovenskej republiky v septembri 1999 odsúhlasila Stratégiu vlády SR na riešenie problémov rómskej národnostnej menšiny a súbor opatrení na jej realizáciu - I. etapu (ďalej len Stratégia) a v máji 2000 Rozpracovanú stratégiu vlády SR na riešenie problémov rómskej národnostnej menšiny do súboru konkrétnych opatrení na rok 2000 – II. etapa (ďalej len Rozpracovaná stratégia).
Vykonávateľmi vládneho uznesenia boli: minister práce, sociálnych vecí a rodiny, minister výstavby a regionálneho rozvoja, minister spravodlivosti, minister hospodárstva, minister zahraničných vecí, minister životného prostredia, minister školstva, minister pôdohospodárstva, minister vnútra, minister zdravotníctva, minister obrany, minister kultúry, splnomocnenec vlády SR na riešenie problémov rómskej menšín, prednostovia krajských úradov
Prijaté úlohy a opatrenia zahrnovali nasledujúce oblasti:
1.	Ľudské práva, práva osôb patriacich k národnostným menšinám a mimovládne organizácie
2.	Výchovu a vzdelávanie
3.	Jazyk a kultúra
4.	Nezamestnanosť
5.	Bývanie
6.	Sociálna oblasť
7.	Zdravotný stav (životné prostredie)

Predložený materiál obsahuje informácie o plnení prijatých úloh a opatrení vlády za roky 2001 a 2002 vypracovaných  na základe správ jednotlivých rezortov a krajských úradov. Odpočet úloh potvrdil, že v niektorých rezortoch pomohla stratégia začať riešiť dlhodobé problémy a že mnohí odborní pracovníci získali vďaka realizácii stratégie mnoho poznatkov a zručností v tejto oblasti. Odpočet však odzrkadľuje aj nedostatky v riešení problematiky rómskej menšiny v jednotlivých rezortoch. Nedostatočné je aj finančné vyhodnotenie stratégie. Napriek tomu, že mnoho úloh a opatrení bolo definovaných aj s výškou potrebných finančných prostriedkov, hodnotitelia neuviedli reálne vynaloženú sumu oproti plánovanej. Konkrétnejší odpočet je uvedený v tabuľkách č. 1 a č. 2 (príloha).

3. Vyhodnotenie Priorít vlády SR vo vzťahu k rómskym komunitám na rok 2002 

Priority vlády SR vo vzťahu k rómskym komunitám na rok 2002 boli schválené uznesením vlády SR č. 357/2002 z apríla 2002. Vychádzali z prijatej Stratégie a Rozpracovanej stratégie. Tieto priority predstavovali návrhy na dlhodobejšie systematické programy, ktorých príprava bola nevyhnutná vo vzťahu k tvorbe štátneho rozpočtu na rok 2003 a vo vzťahu k fondom Európskej únie. Za zásadné priority sa považuje Komplexný rozvojový program rómskych osád a pilotný Program sociálnych terénnych pracovníkov. Cieľom bolo zavedenie komplexného riešenia a participácie všetkých zúčastnených a následná a skutočná implementácia programu do života. Realizácia týchto programov je iba pilotná a koordinovaná Sekretariátom splnomocnenkyne vlády SR. Niektoré realizačné fázy boli, napriek uzneseniam vlády, závislé od ochoty ústredných orgánov štátnej správy a dobrej vôle samospráv. 

3. 1. Komplexný rozvojový program rómskych osád
•	prijatý uznesením vlády SR č. 357/2002 z 10. apríla 2002 
•	s jeho realizáciou sa začalo v júni 2002 
Pilotný program komplexného riešenia situácie vo vybraných rómskych osadách prostredníctvom aktivít v oblasti bývania a budovania infraštruktúry, podpory vzdelávania, hľadania možností ekonomického rozvoja týchto obcí, podpory podnikania a následným zvýšením zamestnanosti.
Širším cieľom tohto programu je vybudovať občiansku vybavenosť vo vybraných osadách, komunikačné spojenie s ostatnou obcou, vybudovať technickú infraštruktúru, zmierniť a postupne odstrániť sociálnu segregáciu, vytvoriť podmienky na ich postupnú integráciu, a tým trvalo udržateľné zvyšovanie kvality života obyvateľov vybraných obcí.

Vybrané lokality na realizáciu Komplexného rozvojového programu rómskych osád:
13 obcí s rómskymi osadami
okres Spišská Nová Ves (Bystrany, Rudňany, Spišská Nová Ves)
okresy Prešov a Sabinov (Hermanovce, Jarovnice, Pečovská Nová Ves)
okres Vranov nad Topľou (Čičava, Hlinné, Jastriabie nad Topľou, Malá Domaša, Soľ, Žalobín )
okres Gelnica (Nálepkovo)

3. 2. Program sociálnych terénnych pracovníkov
•	schválený uznesením vlády SR č. 357/2002 z 10. apríla 2002 
•	program sa začal realizovať v auguste 2002 
Terénna sociálna práca je východiskom pre realizáciu následných programov. Až  realizácia následných programov završuje terénnu sociálnu prácu. Bez existencie takýchto programov považujeme terénnu sociálnu prácu z dlhodobého hľadiska za nepostačujúcu a neriešiacu komplexnú situáciu v rómskych osadách. Terénny sociálny pracovník vytvára priestor a štruktúru nutnú pre ich realizáciu, sám sa na niektorých podieľa. Jeho úloha sa postupne mení od sociálneho pracovníka na komunitného organizátora. 
Spolu bolo vybraných 19 sociálnych pracovníkov, ktorí vykonávajú sociálno-poradenskú prácu prvého kontaktu pre občanov odkázaných na sociálnu pomoc. Spolupracujú so 40 pomocníkmi, ktorí pochádzajú z miestnych komunít. Sú platení z prostriedkov Národného úradu práce v rámci verejnoprospešných prác. Vybraní 19 sociálni pracovníci sú vyškolení prostredníctvom organizácie PDCS , absolvovali stáž v Českej republike. 
Program je koordinovaný Sekretariátom splnomocnenkyne vlády SR pre rómske komunity, v spolupráci s Národným úradom práce, Ministerstvom práce, sociálnych vecí a rodiny SR,  občianskym združením ETP. 
Program sa realizuje v okrese Spišská Nová Ves (obce Letanovce, Markušovce, Rudňany, mesto Spišská Nová Ves), okrese Sabinov (obce Jarovnice, Krivany, Pečovská Nová Ves, Torysa), okrese Prešov (Hermanovce, Svinia, Veľký Šariš), okrese Vranov nad Topľou (Čičava, Hlinné, Jastrabie nad Topľou, Malá Domaša, Soľ, Žalobín) a v okrese Gelnica (obec Nálepkovo).

3. 3. Oblasť výchovy a vzdelávania
Na základe schválených Priorít vlády SR vo vzťahu k rómskym komunitám na rok 2002 boli realizované:
•	Koncepcia výchovy a vzdelávania rómskych detí a žiakov bola zapracovaná do Návrhu Národného programu výchovy a vzdelávania v SR (uznesenie vlády SR č.1193/2001).
•	Pripravené zavedenie odboru romistika na Strednej bilingválnej škole v Bratislave (slovenský a anglický jazyk) . 
•	Pripravované založenie stredných škôl typu gymnázia vo Zvolene a v Košiciach.
•	Príprava bakalárskeho štúdia asistenta učiteľa a odboru sociálna a misijná práca v rómskych komunitách na Univerzite Konštantína Filozofa v Nitre. 
•	Vydanie učebnice gramatiky rómskeho jazyka a kľúča na jej používanie.
•	Zriadenie odboru dizajn a tvarovanie dreva na Strednej umeleckej škole v Košiciach.
•	Zavedenie funkcie Asistent učiteľa do novely Školského zákona č.29/1984 Zb. 
•	Vznik rómskeho vzdelávacieho, informačného, dokumentačného, poradenského a konzultačného centra (ROCEPO), vytvoreného na Metodickom centre v Prešove.

3. 4. Oblasť bývania
Sekretariát Splnomocnenkyne SR pre rómske komunity spolupracoval s Ministerstvom výstavby a regionálneho rozvoja SR pri realizácii vládneho uznesenia č. 335/2001 k návrhu „Programu podpory výstavby obecných nájomných bytov odlišného štandardu, určených pre bývanie občanov v hmotnej núdzi ako i technickej vybavenosti v rómskych osadách.“ V roku 2002 boli finančne podporené žiadosti obcí na vypracovanie projektovej dokumentácie na výstavbu 919 bytov. 

3. 5. Oblasť ovplyvňovania verejnej mienky 
Mediálna stratégia sekretariátu bola zameraná na zvýšenie efektivity v komunikácii s verejnosťou v oblasti rómskej problematiky, zlepšenie v objektívnej informovanosti verejnosti zo strany verejných činiteľov (predstaviteľov štátnej správy a samosprávy) a zlepšenie informovanosti prostredníctvom médií – z hľadiska kvantity, ale aj kvality.
Sekretariát Splnomocnenkyne vlády SR pre rómske komunity začal v roku 2001 prostredníctvom grantu Svetovej banky kampaň Všetci sme občania SR - riešenie vzťahu Rómov a Nerómov je v spolupráci. Aktivity kampane smerujú na jednej strane k pracovníkom štátnej správy a na strane druhej k médiám a k širokej verejnosti. 
•	Kampaň Čačipen – Pravda (8. – 30. apríl 2002)
•	Školenie tlačových tajomníkov a hovorcov ministerstiev a iných štátnych inštitúcií v SR
•	Dialógy so šéfredaktormi tlačených médií
•	Seminár pre novinárov a pre redaktorov celoslovenských tlačených a elektronických médií
•	Informačná príručka pre novinárov “Médiá vo vzťahu k Rómom”
•	Séria prednášok ”Rómovia na Slovensku a pohľad odinakadiaľ”, určená študentom vysokých škôl a verejnosti
•	Vzdelávacie stretnutie novinárov na Spiši , určené novinárom celoslovenských a lokálnych médií
•	Spolupráca rómskych a nerómskych médií 
•	Súťaž pre novinárov “Baroro - Kamienok“

4. Oblasť ľudských práv 
Jedným z významných krokov vlády Slovenskej republiky smerujúcich k podpore výchovy k vzájomnej úcte i k tolerancii k  menšinám je realizácia Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2000 – 2001, a jeho pokračovanie na obdobie rokov 2002-2003. Akčný plán obsahuje rôznorodé aktivity príslušných rezortov, mimovládnych organizácií a ďalších spoločenských subjektov. Aktivity a ich pôsobenie sú zacielené na oblasti - vzdelávanie, kultúra, pozdvihnutie rómskych komunít, boj proti extrémizmu a podobným javom, predchádzanie diskriminácii, rasizmu, xenofóbii a inej intolerancii v rôznych oblastiach. Akčný plán je vyhodnocovaný v periodicite každého polroka.
 
5.  Prehľad vynaložených finančných prostriedkov  na realizáciu Stratégie vlády SR na riešenie problémov rómskej národnostnej menšiny v roku 2001 a Priorít vlády SR vo vzťahu k rómskym komunitám na rok 2002. 

Rok 2001
5.1. Rezerva na riešenie problémov rómskej komunity a Sociálne a kultúrne potreby rómskej komunity - kapitola Všeobecná pokladničná správa (vyčlenených  30 mil. Sk)
Finančné prostriedky boli použité na :
•	dobudovanie infraštruktúry v rómskych osadách, rekonštrukcie a výstavby objektov ako školy a komunitné centrá					  9 282 460 Sk
•	výchova a vzdelávanie 						  1 116 000 Sk
•	zamestnanosť s dôrazom na rekvalifikáciu 			 	  2 539 740 Sk  
•	rozvoj kultúry, riešenie zdravotného stavu a sociálna oblasť 	  7 718 800 Sk

5.2. Podpora výstavby obecných nájomných bytov odlišného štandardu určených pre bývanie občanov v hmotnej núdzi a technická vybavenosť v rómskych osadách ( Štátny fond rozvoja bývania MV a RR SR). 
V roku 2001 bolo podporených spolu 56 bytov sumou 17 029 400 Sk a technická vybavenosť v 15 obciach sumou 25 580 200 Sk.

5.3. Realizácia úloh Stratégie prostredníctvom ministerstiev a krajských úradov (vyhodnotenie v prílohe). Údaje sú neúplné, keďže niektoré ministerstvá a krajské úrady neuviedli plánovanie a čerpanie finančných prostriedkov, pretože nevykazujú svoje aktivity na podklade etnickej príslušnosti.

zo zdrojov štátneho rozpočtu		120 707 090 Sk
z iných zdrojov 			  19 291 000 Sk

5.4. Implementácia projektov PHARE pre národnostné menšiny v roku 2001 

5 .4.1. Zlepšenie situácie Rómov na Spiši – SR 9813.04
PHARE 1998
Úlohou projektu bolo zlepšiť situácie rómskej menšiny na Spiši zapojením reprezentantov rómskej menšiny do koncepcie, implementácie, vedenia, monitorovania projektu.
Cieľom projektu bolo:
- zlepšenie vzdelanosti a kultúrneho života (rekonštrukcia materských škôl a komunitných centier)
- zvýšenie uvedomenia si základných ľudských a občianskych práv a záväzkov u rómskej populácie (prostredníctvom sociálnych pracovníkov v regióne, ktorí vedú záujmové krúžky a informačné stretnutia v komunitných centrách)
- vytvorenie pracovných príležitostí pre Rómov – (pre približne 50 príslušníkov rómskej menšiny)
- zlepšenie životnej úrovne (v spolupráci so slovenskou vládou a miestnymi samosprávami v závislosti od vládnych fondov) 
Dotácia z PHARE:	450 000 eur
Kofinancovanie:	100 000 eur
Stav: Projekt bol zrealizovaný a ukončený v decembri 2001

Rok 2002
5.5. Rezerva na riešenie problémov rómskej komunity a Sociálne a kultúrne potreby rómskej komunity - kapitola Všeobecná pokladničná správa (vyčlenených 50 mil. Sk) 
Finančné prostriedky boli použité na :
•	komplexný rozvojový program rómskych osád	
      a sociálni terénni pracovníci	 	2 451 690 Sk
•	dotácia poskytnutá obecným úradom na 
      projektovú dokumentáciu pre výstavbu 
      obecných nájomných bytov (919 bytov) a infraštruktúru	10 991 200 Sk
•	ovplyvňovanie verejnej mienky, mediálna práca		 	      1 490 000 Sk
•	výskum							                     870 000 Sk
•	dotácie zo štátneho rozpočtu na projekty 
      v oblasti bývania, infraštruktúry, kultúry, 
      výchovy a vzdelávania, riešenie havarijných situácií                           34 197 110 Sk

5.6. Podpora výstavby obecných nájomných bytov odlišného štandardu určených pre bývanie občanov v hmotnej núdzi a technická vybavenosť v rómskych osadách (Štátny fond rozvoja bývania MV a RR SR). 

V roku 2002 bolo spolu podporených  425 bytov sumou 99 160 240 Sk a technická vybavenosť v 34 obciach sumou 72 509 860 Sk.

5.7. Implementácia projektov PHARE pre národnostné menšiny v roku 2002 

5.7.1. Program Tolerancie k menšinám  – SR 9905.02
PHARE 1999
Program bol určený všetkým národnostným a etnickým menšinám v Slovenskej republike,  bol rozdelený na 3 subprojekty:
1. Školiaci program pre miestne úrady a mienkotvorcov
Prostredníctvom výskumu interetnických vzťahov na územiach s vysokou koncentráciou rómskej národnostnej menšiny sa zadefinovali kľúčové problémy vzájomného spolunažívania s majoritou. Výsledky boli využité na školeniach zameraných na verejnú správu, samosprávu, výkon práva, trestné súdnictvo atď.
Kofinancovaním zo strany Slovenskej republiky sa uskutoční ďalších 20 školení a plánuje sa podpora niekoľkých projektov vytvorených v spolupráci občianskych združení a miestnych samospráv.

2. Verejná informačná kampaň o menšinách v médiách
Projekt bol zameraný na zvyšovanie tolerancie voči menšinám prostredníctvom verejnej informačnej kampane v elektronických médiách. Pozostával zo série dokumentárnych programov o európskych modeloch spolužitia menšín, ako aj o menšinách žijúcich na Slovensku. Kofinancovaním zo strany Slovenskej republiky sa zabezpečili sprievodné aktivity, upútavky k dokumentom a diskusiám, TV spoty, rozhlasové spoty, plagáty atď.

3. Zvýšenie úrovne vyučovania a učenia sa jazykov na školách s vyučovacím jazykom menšín a zriadenie Vzdelávacieho, informačného dokumentačného, poradenského a konzultačného centra pre Rómov
Cieľmi bolo:
•	Zlepšenie postavenie národnostných menšín prostredníctvom rozvoja ich vzdelávacieho systému s osobitým dôrazom na rómsku menšinu
•	Vytvorenie lepších podmienok pre výučbu a učenie sa v školách s vyučovacím jazykom menšín 
Kofinancovanie zo strany Slovenskej republiky zahrnuje rekonštrukčné práce na vybraných základných školách a financovanie činnosti novovytvoreného vzdelávacieho, informačného, dokumentačného, poradenského a konzultačného centra pre Rómov.
Dotácie z PHARE:	1 800 000 eur
Kofinancovanie:	   500 000 eur
Stav: Časť projektu financovaná z fondov PHARE bola zrealizovaná a ukončená v decembri 2002. Naďalej prebieha implementácia financovaná zo štátneho rozpočtu SR.

5.7. 2. Zlepšenie situácie Rómov v Slovenskej republike – SK 0002
PHARE 2000
Cieľom projektu je:
•	zvýšenie vzájomnej tolerancie medzi rómskymi a nerómskymi komunitami v obciach prostredníctvom vzdelávania sociálnych terénnych pracovníkov, rómskych a nerómskych lídrov, administratívnych pracovníkov v oblasti menšinovej problematiky a riešenia konfliktov. Plánuje sa vytvorenie 10 komunitných centier.
•	uľahčenie prístupu mladých Rómov na trh práce. Posilní sa odborná spôsobilosť poradcov pre trh práce, odborná príprava učňov a mladých od 15 až 18 rokov, ktorí neukončili školskú dochádzku. Zabezpečí sa program stavebnicového prístupu pre nezamestnaných Rómov vo veku 18 až 26 rokov.
•	výchovno-vzdelávací proces na všetkých stupňoch škôl: predškolské vzdelávanie pre deti, podpora základného školstva prostredníctvom prípravných tried a intenzívnej celodennej starostlivosti a alternatívnych metód vzdelávania, 
Dotácia z PHARE:	3 800 000 eur
Kofinancovanie:	   309 000 eur
Stav: V roku 2002 prebiehala implementácia časti na aktivity Twiningu, ostatné časti boli vo fáze realizácie verejných súťaží. Od januára 2003 sú všetky časti projektu vo fáze realizácie.

5.7.3. Podpora rómskej menšiny v oblasti vzdelávania – SR 0103.01
PHARE 2001
Cieľmi projektu sú:
•	Zlepšenie predškolského vzdelania v predškolských zariadeniach s vysokým počtom rómskych detí.
•	Zlepšenie základného vzdelania prostredníctvom celodennej výučby a modulov reintegrácie vo vzdelávacom procese.
•	Založenie a činnosť komunitných centier.
Kofinancovanie zo strany Slovenskej republiky je určené na:
•	rekonštrukciu priestorov škôl a komunitných centier, financovanie prevádzkových nákladov komunitných centier počas trvania projektu 
•	plat sociálnych pracovníkov v komunitných centrách počas trvania projektu
•	technologickú podporu pre komunitné centrá a základné školy.  
Dotácia z PHARE:	1 700 000 eur
Kofinancovanie:	   675 000 eur
Stav: Finančné memorandum projektu bolo podpísané v roku 2002, po podpísaní finančného memoranda boli priebežne realizované verejné súťaže. S realizáciou sa pokračuje v roku 2003.

6. Podpora infraštruktúry pre rómske osady - SR0103.02 
Cieľom projektu je zabezpečiť vo východoslovenskom regióne chýbajúcu základnú infraštruktúru v osadách a uskutočňovať komunitnú prácu v týchto lokalitách.

Do projektu boli zaradené obce:
Arnutovce, Banské, Belina, Brzotín, Drahňov, Drienovec, Ďurkov, Hermanovce, Huncovce, Jarovnice, Kecerovce, Klenovec, Letanovce, Markušovce, Ostrovany, Pečovská Nová Ves, Rakúsy, Slavošovce, Soľ, Spišský Štiavnik, Stráne pod Tatrami, Svinia, Šimonovce, Šumiac, Telgárt, Trenč, Varhaňovce, Veľká Lomnica, Zborov, Zbudské Dlhé
Dotácia z PHARE:	8 300 000 eur
Kofinancovanie:	8 400 000 eur
Stav: Finančné memorandum k projektu bolo podpísané v roku 2002, po podpísaní finančného memoranda boli priebežne realizované verejné súťaže. S realizáciou sa pokračuje v roku 2003.

7. Ďalšia integrácia rómskych detí v oblasti výchovy a vzdelávania a zlepšenie životných podmienok – SR 2002/000.610.03
PHARE 2002
Hlavnými cieľmi projektu sú:
•	Úspešná implementácia integrovaného systému vzdelávania Rómov, pomocou vytvorenia tried v špeciálnych základných školách,
•	Poskytnutie pomoci obciam pri ich príprave na budovanie infraštruktúry
Kofinancovanie projektu zo strany Slovenskej republiky je určené na pokrytie časti nákladov na vybavenie 20 tried na špeciálnych základných školách.
Dotácia z PHARE:	1 000 000 eur
Kofinancovanie:	     50 000 eur
Stav: V priebehu roku 2002 bol pripravovaný projekt, ktorý bol schválený podpísaním finančného memoranda 10.januára 2003. 

8. Pozitíva a negatíva plnenia Stratégie a  Rozpracovanej stratégie

8.1. Systém hodnotenia stratégie
Berúc do úvahy súčasný stav rómskej problematiky, a skutočnosť, že ide o jednu z priorít vlády SR, je nevyhnutné razantnejšie postupovať v riešení najproblematickejších oblastí. K tomuto kroku je potrebná lepšia koordinácia rezortov a ich vzájomná informovanosť o existujúcich či pripravovaných programoch. Dotýka sa to aj kompetentných inštitúcií na regionálnej úrovni. Jednou z požiadaviek pri snahe efektívnejšej práce a spolupráce je aj častejšie vyhodnocovanie vládou schválených úloh.
Navrhované opatrenia:
•	minimálne dvakrát do roka hodnotiť plnenie stratégie realizovanej na regionálnej i rezortnej úrovni,
•	požadovať konkrétne údaje pri hodnotení,
•	analyzovať úspechy i neúspechy a informovať o nich nielen zodpovedných pracovníkov, ale širokú verejnosť,
•	podporovať a oceňovať úspešné aktivity v regiónoch,
•	prostredníctvom médií a politickej podpory vytvárať priaznivé ovzdušie na plnenie vytýčených úloh. 

8.2. Finančné prostriedky
Navrhované opatrenia:
•	vyčleniť finančné prostriedky aj na niektoré úlohy, ktoré boli v predchádzajúcej stratégii uvedené ako úlohy nevyžadujúce žiadne finančné krytie,
•	priebežne vyhodnocovať čerpanie finančných prostriedkov,
•	konkrétnejšie adresovať finančné prostriedky.

8.3. Odborní pracovníci
Úroveň vyhodnotenia správ odzrkadľovala nielen úroveň realizácie, ale aj profesionalitu, resp. neprofesionálny postoj pracovníkov zodpovedných za realizáciu úloh. 
Navrhované opatrenia:
•	zvyšovať profesionálnu úroveň pracovníkov, ktorí majú v agende rómsku problematiku prostredníctvom školení, workshopov a seminárov,
•	prijímať na tieto posty príslušníkov rómskej národnostnej menšiny s adekvátnym vzdelaním, ktorí budú prijímať svoju prácu aj ako poslanie,
•	zabezpečiť viac možností na vzájomnú výmenu skúseností pracovníkov zodpovedných za plnenie stratégie na úrovni rezortov i krajov.